CELEX: 52018PC0055
Language: sk
Date: 2018-02-05
Title: Návrh VYKONÁVACIE ROZHODNUTIE RADY, ktorým sa Talianskej republike povoľuje zaviesť osobitné opatrenie odchyľujúce sa od článkov 218 a 232 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli5. 2. 2018
            COM(2018) 55 final
            2018/0021(NLE)
            Návrh
            VYKONÁVACIE ROZHODNUTIE RADY,
            ktorým sa Talianskej republike povoľuje zaviesť osobitné opatrenie odchyľujúce sa od článkov 218 a 232 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty
                  1
                (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť postup pri výbere DPH alebo zabrániť určitým druhom daňových únikov alebo vyhýbaniu sa daňovým povinnostiam.
            
            
               Talianska republika požiadala listom, ktorý Komisia zaevidovala 27. septembra 2017, o povolenie odchýliť sa od článkov 218 a 232 smernice o DPH, aby mohla zaviesť povinnú elektronickú fakturáciu. Komisia v súlade s článkom 395 ods. 2 smernice o DPH informovala ostatné členské štáty o žiadosti Talianskej republiky listom z 3. novembra 2017 a Portugalsko listom zo 6. novembra 2017. Listom zo 7. novembra 2017 Komisia oznámila Talianskej republike, že má všetky informácie potrebné na posúdenie tejto žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               Taliansko podalo žiadosť o výnimku na základe článku 395 smernice o DPH, aby získalo oprávnenie zaviesť povinnú elektronickú fakturáciu na všetky zdaniteľné osoby usadené na území Talianska s výnimkou zdaniteľných osôb, ktoré sú oslobodené od dane ako malé podniky, a odosielať faktúry prostredníctvom systému Sistema de Interscambio (ďalej len „SdI“), ktorý spravuje taliansky daňový úrad.
            
            
               Taliansko dôvodí, že povinná elektronická fakturácia cez SdI umožňuje daňovej správe v reálnom čase získať informácie uvedené vo faktúrach, ktoré vydali alebo dostali obchodné spoločnosti. Vďaka tomu môžu daňové orgány vykonávať včasné a automatické kontroly, či je vykázaná DPH v súlade so zaplatenou DPH.
            
            
               Taliansko sa preto domnieva, že zavedenie všeobecnej povinnosti elektronickej fakturácie by prispelo k boju proti daňovým podvodom a únikom, ako aj k zjednodušeniu výberu daní. Podľa Talianska by lepšie dodržiavanie daňových zákonov a lepšie načasované a účinnejšie kontroly proti podvodom a únikom znamenali skutočný prínos. Okrem toho by podporili ďalšiu digitalizáciu a administratívne zjednodušovanie.
            
            
               Podľa informácií, ktoré poskytlo Taliansko, vďaka súčasnému dobrovoľnému systému a povinnej elektronickej fakturácii dodávok pre verejné orgány sú na povinnú elektronickú fakturáciu pripravené podmienky, ktoré umožnia hladký prechod a zmiernia dosah opatrenia na zdaniteľné osoby a zákazníkov.
            
            
               Zdaniteľné osoby, ktoré uskutočňujú obchodné transakcie s talianskymi verejnými orgánmi (20 % zdaniteľných osôb), sú povinné používať elektronickú fakturáciu od roku 2014. Všetky faktúry verejnej správy sa posielajú cez SdI a ďalej postupujú hlavnému účtovnému úradu štátu na kontrolu výdavkov a verejným orgánom. Okrem toho sa od roku 2017 zaviedol dobrovoľný systém elektronického prenosu údajov a elektronickej fakturácie medzi podnikmi. Tento systém umožňuje zvoliť si štvrťročný elektronický prenos údajov daňovým orgánom o všetkých faktúrach vydaných za referenčný štvrťrok. Namiesto pravidelného prenosu údajov môžu dodávatelia posielať a prijímať elektronické faktúry aj cez systém SdI. Od júla 2016 daňové orgány sprístupnili bezplatnú webovú aplikáciu na vytváranie, prenos a ukladanie elektronických faktúr. V dôsledku toho sú už mnohé podniky povinné vydávať elektronické faktúry, zatiaľ čo iné podniky mali alebo budú mať príležitosť zoznámiť sa so systémom ešte pred zavedením opatrenia.
            
            
               Odchýlka má širšiu pôsobnosť a je nová, takže je dôležité, aby sa v rámci tejto odchýlky prijali potrebné nadväzné opatrenia, a to najmä z hľadiska vplyvu opatrenia na boj proti podvodom a únikom DPH a na zdaniteľné osoby. Ak bude Taliansko chcieť platnosť odchyľujúceho opatrenia predĺžiť, musí spolu so žiadosťou o predĺženie podať správu o účinnosti tohto opatrenia. Táto správa by mala obsahovať posúdenie opatrenia z hľadiska účinnosti v boji proti podvodom a únikom DPH, ako aj z hľadiska zjednodušenia výberu daní. Súčasťou správy by malo byť aj hodnotenie dosahu opatrenia na zdaniteľné osoby, najmä pokiaľ ide o nárast administratívneho zaťaženia a nákladov na dodržiavanie predpisov.
            
            
               Navrhuje sa povoliť výnimku od 1. júla 2018 do 31. decembra 2021.
            
            
               •Súlad so súčasnými ustanoveniami v tejto oblasti politiky
            
            
               V článku 218 smernice o DPH sa ustanovuje, že členské štáty akceptujú ako faktúru každý doklad alebo oznámenie, ktoré sú vyhotovené na papieri alebo elektronicky, čím sa papierové a elektronické faktúry dostávajú na rovnakú úroveň. Na základe článku 232 smernice o DPH používanie elektronickej faktúry podlieha súhlasu zo strany príjemcu. Povinná elektronická fakturácia, ktorú plánuje zaviesť Taliansko, by sa od týchto dvoch ustanovení naozaj odchyľovala.
            
            
               
                  Odchýlku možno povoliť na základe článku 395 smernice o DPH, a to s cieľom zjednodušiť výber DPH alebo zamedziť určitým formám daňových únikov či vyhýbaniu sa dani. Taliansko požiadalo o povolenie odchýlky na účely boja proti daňovým podvodom a únikom, ako aj zjednodušenia výberu daní. Na základe informácií získaných od Talianska je odchýlka v súlade so súčasnými ustanoveniami politiky.
               
            
            
               Odchýlka pre povinnú elektronickú fakturáciu by bola v súlade s odporúčaním Rady týkajúcim sa talianskeho reformného programu
                  2
               , v ktorom dostalo Taliansko odporúčanie, aby v rokoch 2017 a 2018 prijalo opatrenia na rozšírenie povinného používania elektronických faktúr a platieb.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Článok 395 smernice o DPH.
            
         
         
            
               •Subsidiarita (v prípade inej ako výlučnej právomoci)
            
            
               Vzhľadom na ustanovenie smernice o DPH, z ktorého návrh vychádza, sa zásada subsidiarity neuplatňuje.
            
            
               •Proporcionalita
            
            
               Návrh je v súlade so zásadou proporcionality z týchto dôvodov:
            
            
               Toto rozhodnutie sa týka oprávnenia udeleného členskému štátu na základe jeho vlastnej žiadosti a nezakladá sa ním žiadna povinnosť.
            
            
               Povinné elektronická fakturácia prinesie zdaniteľným osobám niekoľko zmien. Tieto zmeny však Taliansko predpokladalo a pripravilo pre ne podmienky. Z opatrenia sú vylúčené zdaniteľné osoby oslobodené od dane ako malé a stredné podniky. Odchýlka je zároveň časovo obmedzená a po osemnástich mesiacoch od nadobudnutia jej účinnosti je potrebné predložiť správu o fungovaní a účinnosti daného opatrenia.
            
            
               Preto je osobitné opatrenie primerané sledovanému cieľu, a to bojovať proti daňovým únikom a zjednodušiť výber daní.
            
            
               •Výber nástroja
            
            
               
                  Navrhovaný nástroj: vykonávacie rozhodnutie Rady.
               
               
                  Podľa článku 395 smernice o DPH je výnimka zo spoločných pravidiel o DPH možná iba na základe oprávnenia Rady konajúcej jednomyseľne na návrh Komisie. Vykonávacie rozhodnutie Rady je najvhodnejším nástrojom, keďže môže byť určené jednému členskému štátu.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Posúdenie vplyvu
            
            
               Taliansko požiadalo o oprávnenie zaviesť povinnú elektronickú fakturáciu na všetky faktúry, ktoré zdaniteľné osoby usadené na území Talianska, ktoré nie sú oslobodené od dane ako malé podniky, vydajú iným hospodárskym subjektom alebo konečným zákazníkom. Okrem toho by sa povinná elektronická fakturácia mala vzťahovať na zjednodušené faktúry, dokumenty vydané na základe článku 219 a faktúry z transakcií oslobodených od dane. Neusadené zdaniteľné osoby môžu posielať faktúry cez systém SdI. Tento spôsob si môžu zvoliť aj zdaniteľné osoby vylúčené z povinnej elektronickej fakturácie cez SdI.
            
            
               Povinná elektronická fakturácia prinesie zdaniteľným osobám zmeny. V súvislosti so zavedením a prevádzkovaním nového systému fakturácie vzniknú zdaniteľným osobám dodatočné náklady. Keďže Taliansko dosah opatrenia na zdaniteľné osoby predpokladalo, systém je už od začiatku roka 2017 zavedený na dobrovoľnom základe a podniky mali alebo budú mať príležitosť zoznámiť sa s ním. Podľa Talianska bude elektronická fakturácia prínosom v boji proti daňovým podvodom, pretože informácie budú komplexnejšie, rýchlejšie dostupné a bude sa dať zistiť, odkiaľ prichádzajú. Vďaka odosielaniu faktúr cez systém SdI získa taliansky daňový úrad včasný a automatický prístup ku všetkým informáciám z faktúr, na ktoré sa vzťahujú dane. Vďaka tomu by mohli daňové orgány vykonávať včasné a automatické kontroly, či je vykázaná DPH v súlade so zaplatenou DPH. Taliansko konkrétne uvádza, že v súčasnosti trvá daňovej správe 18 mesiacov, kým zistí chýbanie obchodníka. Bezprostredná dostupnosť elektronických faktúr by umožnila skrátiť tento interval na maximálne tri mesiace, čiže k prerušeniu reťazca podvodu by došlo oveľa rýchlejšie.
            
            
               4.VPLYV NA ROZPOČET
            
            
               
                  Návrh nebude mať nepriaznivý vplyv na vlastné zdroje Únie pochádzajúce z DPH.
               
            
            
               2018/0021 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Talianskej republike povoľuje zaviesť osobitné opatrenie odchyľujúce sa od článkov 218 a 232 smernice 2006/112/ES o spoločnom systéme dane z pridanej hodnoty
            
         
         
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  3
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Taliansko podalo žiadosť o oprávnenie odchýliť sa od článkov 218 a 232 smernice 2006/112/ES, aby mohlo zaviesť povinnú elektronickú fakturáciu pre všetky zdaniteľné osoby usadené na území Talianska s výnimkou zdaniteľných osôb, ktoré sú oslobodené od dane ako malé podniky v zmysle článku 282 smernice 2006/112/ES, a distribuovať faktúry prostredníctvom systému Sistema de Interscambio (ďalej len „SdI“) spravovaného talianskym daňovým úradom.
            
            
               (2)V súlade s článkom 395 ods. 2 smernice 2006/112/ES Komisia informovala ostatné členské štáty o žiadosti predloženej Talianskom listami z 3. novembra 2017 a zo 6. novembra 2017. Listom zo 7. novembra 2017 Komisia oznámila Taliansku, že má všetky informácie potrebné na posúdenie tejto žiadosti.
            
            
               (3)Taliansko dôvodí, že povinná elektronická fakturácia, v ktorej sa faktúry vydávajú cez systém SdI, umožňuje talianskej daňovej správe získať v reálnom čase informácie uvedené vo faktúrach, ktoré vydali alebo dostali obchodné spoločnosti. Vďaka tomu by mohli daňové orgány vykonávať včasné a automatické kontroly, či vykázaná DPH zodpovedá zaplatenej DPH.
            
            
               (4)Taliansko sa domnieva, že zavedenie všeobecnej povinnosti elektronickej fakturácie by bolo výhodné aj z hľadiska boja proti daňovým podvodom a únikom, podpory ďalšej digitalizácie, ako aj zjednodušenia výberu daní.
            
            
               (5)Taliansko tvrdí, že základné podmienky pre zavedenie povinnej elektronickej fakturácie už vytvoril súčasný dobrovoľný systém SdI, ktorý zabezpečí hladký prechod na elektronickú fakturáciu a zároveň zmenší zmierni dosah opatrenia na zdaniteľné osoby.
            
            
               (6)Výnimka má širokú pôsobnosť a je nová, takže je dôležité, aby sa zhodnotil vplyv opatrenia na boj proti podvodom a únikom v oblasti DPH a na zdaniteľné osoby. Preto ak Taliansko považuje za nevyhnutné opatrenie predĺžiť, malo by spolu so žiadosťou o predĺženie predložiť Komisii správu, v ktorej bude opatrenie posúdené z hľadiska jeho účinnosti v boji proti podvodom a únikom DPH a pri zjednodušovaní výberu daní.
            
            
               (7)Táto odchýlka by nemala ovplyvniť právo zákazníka dostávať pri transakciách v rámci Spoločenstva papierové faktúry.
            
            
               (8)Požadovaná odchýlka by mala byť časovo obmedzená, aby bolo možné posúdiť, či je osobitné opatrenie z hľadiska cieľov primerané a účinné.
            
            
               (9)Odchyľujúce sa opatrenie je teda primerané vytýčeným cieľom, keďže má obmedzený čas aj pôsobnosť – nevzťahuje sa na zdaniteľné osoby oslobodené od dane ako malé podniky v zmysle článku 282 smernice 2006/112/ES. Toto odchyľujúce sa opatrenie navyše nepredstavuje riziko, že sa podvody presunú do iných odvetví alebo iných členských štátov.
            
            
               (10)Odchýlka nebude mať negatívny účinok na celkovú výšku príjmov z dane vybranej na stupni konečnej spotreby a nebude mať žiadny nepriaznivý vplyv na vlastné zdroje Únie pochádzajúce z DPH,
            
            
               PRIJALA TOTO ROZHODNUTIE:
            
            
               Článok 1
            
            
               Odchylne od článku 218 smernice 2006/112/ES sa Taliansko oprávňuje prijímať ako faktúry len dokumenty a správy v elektronickej forme, ak ich vydajú zdaniteľné osoby usadené na území Talianska s výnimkou zdaniteľných osôb, ktoré sú oslobodené od dane ako malé podniky v zmysle článku 282 smernice 2006/112/ES.
            
            
               Článok 2
            
            
               Odchylne od článku 232 smernice 2006/112/ES sa Taliansko oprávňuje prijať ustanovenie, že používanie elektronických faktúr, ktoré vydajú zdaniteľné osoby usadené na území Talianska, nepodlieha súhlasu príjemcu, pokiaľ nejde o faktúry vydané zdaniteľnými osobami, ktoré sú oslobodené od dane ako malé podniky v zmysle článku 282 smernice 2006/112/ES.
            
         
         
            
               Článok 3
            
            
               Taliansko Komisii oznamuje vnútroštátne opatrenia uvedené v článkoch 1 a 2.
            
            
               Pokiaľ Taliansko usúdi, že opatrenie uvedené v článkoch 1 a 2 je potrebné predĺžiť, spolu so žiadosťou o predĺženie predloží Komisii správu, v ktorej posúdi účinnosť opatrenia v boji proti podvodom a únikom DPH a pri zjednodušovaní výberu daní. Súčasťou správy je aj hodnotenie dosahu opatrenia na zdaniteľné osoby, a najmä toho, či spôsobuje nárast administratívneho zaťaženia a nákladov na dodržiavanie predpisov.
            
            
               Článok 4
            
            
               Toto rozhodnutie sa uplatňuje od 1. júla 2018 do 31. decembra 2021.
            
            
               Článok 5
            
            
               Toto rozhodnutie je určené Talianskej republike.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 347, 11.12.2006, s. 1.
               
               
                  
                     (2)
                  
                        
                  https://ec.europa.eu/info/sites/info/files/2017-european-semester-country-specific-recommendations-commission-recommendations-italy.pdf
               
               
                  
                     (3)
                  
                        Ú. v. EÚ L 347, 11.12.2006, s. 1.